Ministerul Afacerilor Externe (MAE) menţionează, într-un comunicat de presă difuzat luni seară, că ministrul de Externe, Bogdan Aurescu, i-a transmis omologului german "regretul profund" pentru această situaţie, Frank-Walter Steinmeier arătând, la rândul său, că "nu apreciază că situaţia în cauză este de natură să producă vreun efect sau să creeze vreo problemă în relaţiile bilaterale".

În documentul citat, MAE face precizări referitoare la "ştirile de presă apărute în legătura cu broşura elaborată de Agerpres cu privire la ilustrarea în imagini de arhivă fotografică a relaţiilor româno-germane".

"În contextul aniversării în anul în curs a 135 ani de relaţii diplomatice între România şi Germania, Agerpres a iniţiat editarea unei broşuri conţinând imagini şi articole de arhivă realizate de agenţia naţională de presă despre relaţiile bilaterale româno-germane. Dintr-o regretabilă eroare tehnică, exclusiv pe coperta broşurii, tipărită într-un singur exemplar pus la dispoziţia MAE în această dimineaţă, a fost imprimat conturul hărţilor României şi Franţei, aceasta din urmă fiind acoperită de steagul Germaniei. Ministerul Afacerilor Externe s-a sesizat şi a semnalat eroarea în cauză, aceasta urmând a fi corectată în cel mai scurt timp de către agenţia Agerpres în varianta tipărită", menţionează sursa citată.

Potrivit MAE, cu ocazia prezenţei celor doi oficiali la Sibiu, în cadrul celei de-a doua părţi a vizitei ministrului german de externe, "ministrul de externe român a transmis direct omologului german regretul profund pentru această situaţie".

"Ministrul de externe german i-a transmis omologului român că nu apreciază că situaţia în cauză este de natură să producă vreun efect sau să creeze vreo problemă în relaţiile bilaterale, până la semnalarea acesteia de către omologul român ea nefiind remarcată. A mulţumit din nou părţii române pentru atmosfera foarte bună a vizitei şi pentru substanţa discuţiilor", se mai arată în comunicatul Direcţiei Purtător de Cuvânt şi Comunicare a MAE.

La rândul său, Agerpres spune că este vorba despre o eroare tehnică pe care şi-o asumă şi pentru care cere scuze atât Ministerului Afacerilor Externe român, cât şi Ministerului Afacerilor Externe german.

''Agerpres a realizat până în acest moment o serie de patru broşuri speciale, cu ocazia aniversării a 135 de ani de relaţii diplomatice bilaterale între România şi Marea Britanie, Statele Unite ale Americii, Franţa şi Germania. Broşurile au fost concepute având la bază arhiva fotografică a Agerpres, surprinzând momente unice în relaţiile bilaterale, de la vizite oficiale la vizite de lucru şi întâlniri informale. Broşura editată cu ocazia împlinirii a 135 de ani de relaţii diplomatice între România şi Germania a fost imprimată într-un singur exemplar de către Agerpres, exemplarul oferit de ministrul Bogdan Aurescu omologului german Frank-Walter Steinmeier. Precizăm faptul că Ministerul Afacerilor Externe a primit spre informare varianta corectă a broşurii, în format electronic. Imprimarea greşită a fost o greşeală tehnică din partea Agerpres, pe care ne-o asumăm şi pentru care ne cerem scuze atât Ministerului Afacerilor Externe român, cât şi Ministerului Afacerilor Externe german'', precizează Agerpres, pe site-ul agenţiei.

Luni, la finalul intervenţiei sale din conferinţa comună de presă cu omologul german, ministrul de Externe, Bogdan Aurescu, a prezentat o broşură realizată cu ocazia aniversării a 135 de ani de relaţii diplomatice între România şi Germania, broşură pe care i-a înmânat-o ministrului Frank-Walter Steinmeier. Pe coperta broşurii ar fi trebuit să fie hărţile celor două ţări. Însă, alături de harta României se află harta Franţei, acoperită cu drapelul Germaniei.

"În încheiere vreau doar să vă prezint, cu ocazia aniversării celor 135 de ani de relaţii diplomatice, acest material de presă foarte frumos pe care l-am oferit deja domnului ministru Steinmeier şi care prezintă în imagini, cu sprijinul colegilor de la Agerpres, istoria relaţiilor diplomatice româno-germane. Sunt imagini care trec prin istoria noastră comună şi care arată cât de intense sunt, mai ales în ultimii ani, contactele dintre ţările noastre", a precizat Bogdan Aurescu, prezentând broşura.

Ministrul de Externe al Germaniei s-a aflat, luni, în România, unde s-a întâlnit şi cu preşedintele Klaus Iohannis, la Cotroceni, precum şi cu premierul Victor Ponta.

Steinmeier a mers şi la Sibiu, unde, alături de preşedintele Iohannis, a participat la vernisajul unei expoziţii despre minoritatea germană din România, la Muzeul Brukenthal. Tot luni seară, ministrul german de Externe a primit titlul de cetăţean de onoare al municipiului Sibiu, din partea primarului interimar Astrid Fodor. De asemenea, el a participat, la Sala Thalia din Sibiu, la manifestările organizate cu ocazia împlinirii a 25 de ani de la înfiinţarea Forumului Democrat al Germanilor din România.